62บล.อาเซียนรวมพลังฉลุย
พร้อมเชื่อมระบบซื้อขายต้นปีหน้ากรุงศรีตื่นบุกเปิดสาขาต้อนลูกค้า
18 ส.ค. 2554

พร้อมเชื่อมระบบซื้อขายต้นปีหน้ากรุงศรีตื่นบุกเปิดสาขาต้อนลูกค้า
ตลาดหลักทรัพย์ฯ เผยความสำเร็จงานที่ภูเก็ต ASEAN Broker Networking บล.กรุงศรีตื่นตามแม่บุกเปิดสาขา
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า ตลาดหลักทรัพย์ฯ เป็นเจ้าภาพจัดงาน ASEAN Broker Networking ระหว่างวันที่ 28-29 ก.ค. 2554 ที่ จ.ภูเก็ต เพื่อเพิ่มความสัมพันธ์ของบริษัทหลักทรัพย์ (บล.) อาเซียน โดยมี บล.จาก มาเลเซีย ฟิลิปปินส์ สิงคโปร์ ฮานอย และไทย เข้าร่วมงาน 62 แห่ง 
ภายในงานนี้ได้ให้ข้อมูลที่สำคัญเกี่ยวกับการเชื่อมต่อระบบการซื้อขายระหว่างตลาดหลักทรัพย์อาเซียน (ASEAN Link) และพัฒนาการของตลาดแต่ละแห่ง เพื่อให้ บล.มีความพร้อมในการเข้าร่วมโครงการ ASEAN Link ซึ่งคาดว่าจะเริ่มให้บริการได้ในไตรมาสแรก ปี 2555
นอกจากนี้ บล.ยังมีโอกาสสร้างพันธมิตรทางธุรกิจในการเชื่อมโยงการซื้อขายหลัก ทรัพย์ผ่านการประชุม One-on-One ที่จัดขึ้นภายในงาน
“งานครั้งนี้ถือเป็นความสำเร็จที่สำคัญอีกก้าวหนึ่ง และโครงการ ASEAN Link ในระยะแรกเป็นการร่วมมือระหว่างตลาดมาเลเซีย ฟิลิปปินส์ สิงคโปร์ และไทย ซึ่งเป็นส่วนหนึ่งของความร่วมมือของตลาดหลักทรัพย์อาเซียน 7 แห่งที่มีมูลค่าหลักทรัพย์ตามราคาตลาดรวมกว่า 1.8 ล้านล้านเหรียญสหรัฐ และยกระดับให้เป็น Asset Class ที่รู้จักและได้รับการยอมรับจากผู้ลงทุนทั่วโลก” นายจรัมพร กล่าว
นายเฉลิมเกียรติ พิรุณจินดา ผู้ช่วยกรรมการผู้จัดการใหญ่ บล.กรุงศรี เปิดเผยว่า ในช่วงครึ่งปีหลังบริษัทจะปรับภาพลักษณ์ให้สอดคล้องกับธนาคารกรุงศรี อยุธยาที่ปรับปรุงระบบการทำงานใหม่เพื่อให้ลูกค้ามีความสะดวกสบายต่อการทำธุรกรรมตลาดเงินและตลาดทุนในที่เดียว ตรงตามแนวคิด “Make Life Simple : เรื่องเงินเรื่องง่าย”
ส่วนกลยุทธ์แรกที่เริ่ม คือ การลุยเปิดสาขาย่อยในสาขาของธนาคารกรุงศรีอยุธยาที่ต่างจังหวัด โดยปีนี้ตั้งเป้าเปิดทั้งหมด 6 สาขา จากที่มีเพียง 7 สาขา และปีหน้าจะเพิ่มอีกอย่างน้อย 10 สาขา คาดว่าจะได้ลูกค้าใหม่ประมาณ 200-300 บัญชีต่อสาขา โดยปีหน้าบริษัทตั้งเป้าใช้งบการตลาดที่ 3-5 ล้านบาท จากปีนี้ใช้เพียง 2 ล้านบาท
ปัจจุบัน บริษัทมีลูกค้าใหม่เฉลี่ยปีละกว่า 3,000 บัญชี ประมาณ 30% เป็นลูกค้าเงินฝากกับธนาคารแม่ และคาดว่าปีนี้มีส่วนแบ่งการตลาดไม่ต่ำกว่า 3% ซึ่งใกล้เคียงกับปีก่อน